《和许给事伤牛尚书》
唐代·刘斌

名臣不世出，百工之所求。况乃非常器，遭逢兴运秋。

符彩照千里，铨衡综九流。经纶资百物，樽俎寄皇猷。

韶濩倾复理，典礼紊还修。虽贞栋梁任，兼好艺文游。

伫闻和鼎实，行当奉介丘。高衢翻税驾，阅水遽迁舟。

传呼更何日，曳履闻无由。归魂藐修路，征棹舣邗沟。

林薄长风惨，江上寒云愁。夜台终不曙，遗芳徒自留。

作者简介：刘斌，南阳人，唐代诗人。有辞藻，尝与虞世南、也德绍、刘孝孙等结文会。事窦建德，为中书舍人。又事刘黑闼。及败，没突厥中。诗四首。